**ELŐTERJESZTÉS**

Bonyhád Város Önkormányzati Képviselő-testületének 2022. november 30-i

rendes/rendkívüli testületi ülésére

|  |  |
| --- | --- |
| Tárgy: | Döntés a Bonyhádi Ipari Park Kft. ázsiós tőkeemeléséről |
| Előterjesztő: | Filóné Ferencz Ibolya polgármester |
| Előterjesztést készítette: | Dr. Zavaczki Zoltán ügyvéd  Dr. Márton Antal aljegyző |
| Előterjesztés száma: | 179. sz. |
| Előzetesen tárgyalja: | Pénzügyi Bizottság |
| Mellékletek száma: | - |
| Az előterjesztés a jogszabályi feltételeknek megfelel: | Filczinger Ágnes jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Dr. Égi Csaba alpolgármester |

**Tisztelt Képviselő-testület!**

A Bonyhád Város Önkormányzatának 51%-os többségi tulajdonában álló Bonyhádi Ipari Park Kft. a beruházással érintett csarnokok amortizációja miatt a 2021. üzleti évet jelentős veszteséggel zárta, amelynek eredményeképpen a cég saját tőkéje -22.988e Ft-ra csökkent. Annak érdekében, hogy a cég a törvényben előírt tőkekövetelménynek eleget tegyen, gondoskodnia kell a veszteség fedezetéről. Erre figyelemmel az Önkormányzat a 2021. évi beszámolót azzal a feltétellel fogadta el, hogy a cég gazdasági társaság tagjai a veszteségek fedezetét biztosítják, amelyre a BIP Kft. gazdasági társaság tagjai a beszámolót elfogadó taggyűlésen kötelezettséget is vállaltak.

Tekintettel arra, hogy a tagok jelentős – együttesen több százmillió forintos – nagyságrendű tagi kölcsönt nyújtottak már a BIP Kft-nek a csarnokberuházások önerejének biztosítása céljából, ezért a tőkepótlás a számvitelről szóló 2000. évi C. törvény 36.§ (1) bek. b) pontja szerinti ún. ázsiós tőkeemeléssel is megvalósítható. Ennek során a tagok a cég jegyzett tőkéjének minimális mértékű megemelésével egyidejűleg a már nyújtott tagi kölcsöneik egy részét – mint a BIP Kft-vel szemben fennálló követelésüket – beapportálják a BIP Kft-be, amely ezáltal a tőketartalékba kerül, és a cég saját tőkéjét megemeli, így biztosítva a tőkekövetelménynek való megfelelést.

Mivel a csarnokberuházáshoz kapcsolódó pályázat előírja az Önkormányzat legalább 51%-os mértékű befolyásának fenntartását, ez úgy valósítható meg, hogy a BIP Kft. jegyzett tőkéjét a tagság 100.000- Ft-tal megemeli, amelynek így az Önkormányzatra eső hányada 51.000- Ft összegű pénzbefizetési kötelezettséget von maga után.

Ezzel egyidejűleg a gazdasági társaság tagok együttesen 49.000- Ft összegű pénzbefizetés mellett további 122.000.000- Ft összegű tagi kölcsönt apportálnak a BIP Kft-be, így a cég saját tőkéje 122.100.000- Ft-tal emelkedik. Ez a többlet várhatóan legalább 3 üzleti évre biztosítja az amortizációból fakadó veszteség fedezetét.

Az Önkormányzat a már nyújtott tagi kölcsönét nem apportálja, azaz nem bocsátja véglegesen a BIP Kft rendelkezésére, a tagi kölcsön apport csak a gazdasági társaság tagokat terheli.

A fenti tranzakció tehát az Önkormányzat terhére mindösszesen 51.000,- Ft készpénz fizetési kötelezettséget jelent.

Kérem a Tisztelt Képviselő-testületet, hogy az előterjesztést megtárgyalni, majd a határozati javaslatot elfogadni szíveskedjen!

**Határozati javaslat**

Bonyhád Város Önkormányzati Képviselő-testülete

1. hozzájárulását adja ahhoz, hogy a Bonyhádi Ipari Park Kft. ún. ázsiós tőkeemelést hajtson végre, melynek során a cég jegyzett tőkéje 51.000- Ft önkormányzati pénzbeli hozzájárulás és 49.000- Ft gazdasági társaságok által nyújtott pénzbeli hozzájárulás befizetése mellett 100.000- Ft összeggel megemelésre kerül, mellyel egyidejűleg a cég gazdasági társaság tagjai mindösszesen további 122.000.000- Ft összegű tagi kölcsön követelést apport útján a BIP Kft. tőketartalékába helyeznek.
2. a határozat a) pontjában részletezett 51.000 forintot Bonyhád Város Önkormányzata 2022. évi költségvetésének kiadások K512 általános tartalék sora terhére biztosítja.
3. felhatalmazza a polgármestert, hogy a határozat a) pontjában foglaltakat a társulás taggyűlésén megszavazza.

.

Határidő: 2022. december 31.

Felelős: Filóné Ferencz Ibolya polgármester

Határozatról értesül: Sebestyén Miklós ügyvezető

Bonyhád, 2022. november 22.

Filóné Ferencz Ibolya

polgármester